Mircea Opriţa 


Casa simulacrelor 


Mai mult chiar decât Academia Arhivelor, m-a impresionat în 
Cetăţuia Soarelui o altă clădire, nouă, construită după linii parcă trase cu 
compasul, ca o jumătate de glob uriaș, cum nu mi-a mai fost dat să văd 
niciunde până acum. Sunt convins că primii care m-ar învinui de minciună 
ar fi chiar arhitecţii din Europa, deși cred că tocmai ei ar trebui să fie cei 
dintâi care sămoară de invidie. Oriunde întrebi de construcţia asta 
modernă, localnicii o știu sub numele de Casa Simulacrelor. 


Din păcate, și acest cuvânt curios lipsește din engleza vorbită astăzi 
la Londra, așa că n-am altă cale decât să-l explic după cum mi l-au lămurit 
capricienii, întrucât e o născocire de-a lor. Dar nici chiar lămuririle acelea 
nu mă mulțumesc, fiindcă să spui despre un simulacru că-i o imitație 
înșelătoare pare a fi doar jumătate de adevăr, sau poate explicaţia de 
care ai nevoie la început și la care te întorci după ce minute în șir ai avut 
impresia că trăiești întâmplări adevărate și te miști printre oameni în 
carne și oase. Ca să nu mai vorbesc despre lucrurile pe care le vezi 
aievea, dar mai poţi să le și atingi, să le miroși, să le pui pe limbă, chiar 
dacă la urmă nu rămâi cu nimic altceva decât cu amintirea lor foarte vie. 


În clădirea asta se găsesc șiruri-șiruri de cutii de sticlă așezate 
fiecare pe postamentul ei, încât prima dată când am pătruns acolo am 
crezut că nimerisem la muzeu. Toate cutiile aveau câte ceva în ele, 
potrivit cu titlul înscris pe postament, dar lucrușoarele acelea sunt doar 
niște nimicuri vag prevestitoare pentru ce urmează după ce vâri moneda 
în crăpătura aflată în dreapta fiecărei cutii. Insularilor le place să se 
plângă întruna că n-au bani și că o duc din cale-afară de rău și de greu, 
însă am observat că în Casa Simulacrelor mereu e mulţime de lume, de 
cum se deschide și până seara târziu, când mai ales tinerii ar mai sta, 
dacă n-ar tot zbârnâi soneriile și nu i-ar da paznicii afară, sfătuindu-i 
civilizat, dar cu mâna proptită ferm în pieptul neascultătorilor, să revină 
și a doua zi la deschidere, cu buzunarele pline de monede potrivite, 
întrucât cutiile refuză să dea rest. Nu vreau să se creadă că doar tinerii 
vizitează cutiile de sticlă, fiindcă am văzut și familii mai în vârstă făcând 
coadă la câte unele, însă e adevărat că deosebiri de preferinţe există, și 
probabil că așa și trebuie să fie. Bunăoară, n-ai să întâlnești prea des 
bătrâni lângă o cutie care închide în ea o chitară cu zbârnâieli 
asurzitoare, vreo gheată proptită într-o minge plină de semnături, sau 
păpuși cu corpul pictat și cu feţele ascunse de măști, cum se zice că ar fi 
și cele de carnaval italienesc. Asta în vreme ce mai rar o să vezi perechi 
de tineri dispuși să intre într-o cutie ce ţine la vedere vreo icoană de-a 
Sfintei Vineri, un hrisov înflorat cu numele vechilor principi capricieni, ori 


un pian în miniatură, despre care până și Felixfata, cât e ea de sensibilă, 
spune că muzica asta o plictisește de moarte. 


Până la urmă, m-am lămurit că-i vorba de un fel de Enciclopedie 
capriciană, dar nu una solemnă și gata să te pună în genunchi dinaintea 
subiectelor ei, cum o voia Lordul Cancelar Bacon în Casa lui Solomon, ci 
una mai populară, în care toate sufletele din Cetăţuia Soarelui să se simtă 
ca la ele acasă, iar dacă asta le e plăcerea, ca în casele altora, locuri pe 
unde n-au fost niciodată dar voiau nespus să ajungă, măcar o dată înainte 
de moarte, sau măcar în fiecare zi, dacă posesorii acestor suflete mai au 
și destui bani de risipit pentru cultura și distracţia lor. 


Într-o sală unde era cu adevărat mare înghesuială culturală, încât n- 
am putut pune nici măcar un pas dincolo de prag, am aflat că doritorii 
puteau pătrunde în casele de jocuri și pariuri din Tramontana, fiindcă 
toate cutiile în care se răsfățau zaruri, cărţi de joc, plicuri cu lire curgând 
din ele și gravurile fericite ale ultimilor câștigători erau tot atâtea porți 
deschise într-acolo. Tineri și mai puţin tineri stăteau îngrămădiţi 
dinaintea acestor cuburi de sticlă cu promisiuni de mare bucurie, 
așteptându-și rândul la moara norocului. La ieșirea câte unuia, se stârnea 
vânzoleală și alt doritor dădea năvală spre crăpătura gata să-i înghită 
moneda, după care pătrundea în paradisul râvnit. Acesta e un fel de a 
spune, deoarece nu intra decât cu mintea, în vreme ce corpul îi rămânea 
lângă cutie, ca paralizat. Când i se termina moneda și norocosul acela se 
întorcea spre nerăbdătorii din jur, i se citea în priviri fie o mare fericire, 
fie o tristeţe nemărginită, încât ar mai fi vrut să vâre în cutie o monedă 
nouă, dacă nu l-ar fi înghiontit, bruftuluindu-l, alții care așteptau la rând. 
Nu puţini au fost totuși cei pe care i-am auzit cu urechile mele strigând ca 
nebunii: „Am câștigat! Am câștigat!" și lăudându-se cu sumele mari 
obţinute fie la jocuri de cărţi, fie la ruletă, fie la niște mașinării cu 
manivelă, unde la orice smucitură săreau în linie ba o cireașă, ba o 
banană, ba o ceapă sau un ardei, și nu câștigai decât dacă legumele 
acestea se aliniau câte trei sau patru; dar nici atunci nu era chiar sigur, ci 
depindea de miza ce fusese pusă în joc. Partea cea mai curioasă pentru 
mine era că toţi câștigătorii aceia, pe care mă așteptam să-i văd ieșind 
din cutii cu sânul și buzunarele umflate de teancuri de lire, păreau să nu 
aibă asupra lor mai mult decât avuseseră când intraseră în cazinele din 
Tramontana, unde ziceau ei că au fost și au jucat. 


M-am lămurit și mai bine într-o sală alăturată, unde erai îndemnat 
la jocuri mai ușoare și, firește, mai puţin câștigătoare, din care cauză și 
înghesuiala era mai mică, deam putut veni mai aproape și eu. Aici se 
adunau îndeosebi copiii, socotind că aventurile din cutiile acelea erau 
potrivite pentru puterile, mărunţișul și cultura lor. Dacă aveai noroc, 
nimereai la niște spectacole de ghicit, unde trebuia să răspunzi la 
întrebări de tot felul și să ochești fără greș pălăria sub care stătea pitit 
plicul cu bani, atunci când se ajungea la momentul ăsta tulburător de 
minţi și periculos pentru inimă. Am observat însă și nemulțumire pe feţele 
unora dintre vizitatorii spectacolelor respective, unde s-a văzut, spuneau 
ei, că poţi pierde și când știi multe, dacă juriul voia cu tot dinadinsul să 


audă alte răspunsuri și în cele din urmă câștiga cine trebuia să câștige. 
Copiii intrau mai ales în cutiile unde se câștiga pe capacele sticlelor de 
suc sau de bere. Am fost martor la sfârșitul cu ciondăneli al unei astfel de 
întreceri, când doi băieţi de vreo treisprezece ani, care păruseră destul 
de buni prieteni încât să intre amândoi odată în cutia de sticlă, au ieșit de 
acolo dușmani, fiecare susţinând că el găsise capacul de două milioane de 
lire, prin urmare era mai îndreptăţit la câștig decât colegul său. Mai erau 
și niște cutii prin care intrai la pariuri pe cai, pe câini, pe cocoși luptători, 
ori numai pe mici discuri albe și negre sub care niște vrăjitori cu mutre 
de maidanași ascundeau cu multă pricepere moneda pe care tu urma să 
n-o poţi ghici. Un gând înţelept m-a făcut să nu mă bag acolo, preferând o 
cutie cu jocuri mai copilărești, unde se vindeau cartonașe pe care trebuia 
să le râcâi ca să găsești dedesubt îndemnul plin de speranţă „Mai trage o 
dată". Așa că am tot tras și iar am tras, până când, obosit și plictisit, m- 
am bucurat să văd că scrie pe unul: „Destul ai fost norocos, mai lasă-l și 
pe altul să tragă". 


Dar cutiile din Casa Simulacrelor conţin și alte lucruri, unele de 
mare şi plăcută învăţătură, încât, dacă vrei să cunoşti lumea 
arhipelagului, sau lumea mare a stelelor, nicio piedică nu-ţi stă în cale, cu 
condiţia să nu apari acolo fără moneda potrivită. Eu, ca vechi marinar, am 
fost atras pe bună dreptate de cutiile legate de mare, și astfel am putut 
vedea cu ochii mei flota capriciană de pe vremea când ea mai exista și 
făcea transporturi între o insulă și alta. Am trăit o jumătate de oră (sau 
cel puţin așa mi s-a părut) pe puntea unei nave mari și murdare de 
cărbune, pentru că tocmai o asemenea marfă aducea din Cumingia, după 
cum am putut afla de la unul dintre marinari. Soarele se ridicase cam la 
înălțimea orei zece și zăpușeala cea mare încă nu începuse, așa că era 
minunat să te lași bătut de briză și să respiri aerul sărat al oceanului, cu 
ochii la pescărușii care zburau cârâind în jurul navei, semn că porturile 
Capriciei nu erau prea departe, chiar dacă linia țărmului încă nu se 
distingea limpede la orizont. Am putut s-o observ doar după ce-am cerut 
de la un alt marinar o ciudăţenie de aparat alcătuit din două ocheane 
scurte, legate între ele, și prin care mi-a spus că poţi privi lucrurile din 
depărtare mărite de zece ori. Chiar așa și era: ţărmul mi-a apărut în faţa 
ochilor de parcă n-aș fi avut până la el decât vreo două sute de yarzi. 
Vedeam case clădite de-a lungul plajei, iar într-un golf niște bărci cu 
pânzele ridicate, gata să iasă la apa mai adâncă și să manevreze sub vânt. 
Cercetam locurile în speranţa că o să descopăr portul și instalaţiile lui de 
descărcat cărbune, dar marinarul de la care împrumutasem lucrul acela 
cu lentile măritoare m-a lămurit că portul lor era mai încolo, după 
promontoriu, iar așezarea la care mă uitam eu era Cap Mamaiana, unde 
își făceau de lucru doar turiștii puși pe huzur. Am fost tare bucuros să 
aud una ca asta și să pot admira localitatea în tihnă, din largul unei mări 
liniștite, fiindcă atunci când naufragiasem și mă apropiam de insulă ca o 
jucărie târâtă de valurile agitate sub furtună, nici măcar nu știusem că 
salvarea îmi era atât de aproape și descopeream plaja doar când fusesem 
aruncat pe ea. Am văzut și câţiva palmieri, poate chiar aceia de lângă 
spelunca unde mă duseseră Felix-băiatul și prietenii lui ca să-mi pot veni 
în fire după chinurile suferite pe oceanul zbuciumat. Am mai vrut să 


întreb ceva, însă nu mai era nimeni lângă mine. Șeful de echipaj tocmai 
își aduna cu fluierul oamenii pe punte, iar aceștia, care cum se găsiseră, 
unii cu îmbrăcăminte curată, alţii transpiraţi și cu mari pete de murdărie 
pe tricourile lor, căutau să se alinieze, îmbrâncindu-se, ca să audă ce 
porunci mai avea de dat căpitanul, rămas ca o statuie de ceară dincolo de 
un perete mare de sticlă, în turnuleţul vasului, care se profila frumos pe 
cerul fără nori. Eram foarte impresionat și fericit că ajunsesem să trăiesc 
clipele acelea de minunată destindere pe mare, cum nu mai avusesem de 
mult. Apoi am auzit un ţârâit enervant, cum erau cele de la ora închiderii, 
și m-am uitat grăbit în jur, așteptându-mă să văd și paznicii care te dau 
afară. N-au mai apărut, însă era ca și cum ar fi fost acolo, fiindcă în clipa 
următoare m-am dezmeticit lângă cutia în care vedeai doar o jucărie de 
vas bont și vopsit în negru, câteva grămăjoare de cărbune și o hartă a 
arhipelagului, având niște trasee însemnate pe ea cu linie roșie. Mi-a fost 
ciudă că totul se terminase atât de repede, dar mi-am amintit că flota 
Capriciei nu mai exista de mult, așa că era pur și simplu o minune că mai 
putusem sta, fie și atâta cât stătusem, la bordul unuia dintre vasele sale. 


Umblând printre cutiile cu subiecte marinărești, am dat peste un 
piedestal pe care scria „Fundul mării”. În cutie era împrăștiat nisip 
presărat cu melcișori răsuciţi și cu cochilii de stridii, iar prin apa de două 
palme care voia să fie marea pluteau în sus niște alge din plasticul acela 
mort ce le servește capricienilor și la făcut pahare. Oricum, erau destul 
de bine lucrate în alcătuirea lor măruntă, dar toată marea aceea 
închipuită, din fundul căreia ieșea prova unei corăbii acoperite de nisip, 
nu putea fi mai mult decât un bazin unde să se bălăcească omuleţii din 
Lilliput. Cum tocmai îmi amintisem de naufragiu, miam zis că n-ar strica 
să vizitez adâncurile acelea, măcar ca să-mi dau seama ce-am pierdut 
atunci când, din voia lui Dumnezeu atotputernicul, scăpasem prilejul de a 
le întâlni cu adevărat. Am vârât moneda și m-am trezit dintr-o dată chiar 
pe fundul oceanului, lângă corabia scufundată, care ar fi putut fi chiar 
Britannia, dacă nu-mi aminteam la timp cum o lovise un val lung cât 
orizontul, împrăștiind-o în mii de bucăţi. M-am temut la început că o să 
mă înăbuș sub apă, apoi mi-a venit inima la loc, observând că respiram 
tot atât de bine printre pești ca și în lumea mea de deasupra. Picioarele 
mi se târau cu greutate prin nisipul ud de pe fund, stârnind norișori și 
făcând stelele de mare să ţopăie într-o parte și-n alta, ca să nu le 
strivesc. Am văzut cârduri de pești, ba chiar și un nod de tentacule ieșite 
dintr-o crăpătură de stâncă, și care din fericire nu era krakenul, ci doar o 
caracatiță obișnuită, dintre cele ce se hrănesc cu crabi și peștișori. 
Corabia scufundată în nisip arăta ca o umbră mișcată prin lumina verzuie 
a apei, iar dintr-un bord putrezit pe jumătate mă aţintea gura unui tun 
mic, mâncat de rugină. N-am găsit niciun loc pe unde să intri sub punte. 
Pe o scândură de lângă etravă se puteau vedea zgâriate în capriciană - 
dar într-o limbă care mi s-a părut mai veche decât cea vorbită acum - 
cuvintele „stână" și „floare". Aveam să aflu mai târziu că era epava unei 
corăbii de luptă care chiar purtase numele de Floarea Stânii, și fusese 
scufundată cu trei sute de ani în urmă, în lupta navală prin care 
balnibarbii ocupaseră atolul de care am mai vorbit, făcându-i pe cititorii 
pamfletului Rușine, balnibarbi! să sufere mult și astăzi pentru umilinţa 


aceea, încât îi mai consolau doar îndemnurile din Fliberați atolul, celălalt 
pamflet politic al Partidului Moarte Pentru Trădători. M-am uitat în sus, 
în speranţa că doar-doar voi vedea atolul care stârnise atâta patimă și 
durere în arhipelag, dar n-am văzut decât umbra unei vulpi de mare și mi- 
am închipuit că mă înecasem de-a binelea în timpul furtunii, încât zăceam 
pe fundul oceanului cu mâinile împreunate sub ceafă și priveam liniștit 
cum trece arătarea aceea uriașă pe deasupra mea. 


Când mi s-a terminat moneda ce mă trimisese în fundul mării, mi-a 
venit gustul să caut și alte bătălii navale de care îmi aminteam, și în 
primul rând pe cea din 1588, mândria tuturor englezilor, întrucât nu 
numai că ne-a salvat regatul de ocupaţia spaniolă, dar ne-a mai și dat 
libertatea să bântuim de atunci încoace cu corăbiile noastre prin lume. 
Astfel, dacă e să fiu foarte sincer și cinstit, cum și sunt, eu însumi îi 
rămân foarte îndatorat. Ştie orice puștan din Londra că, de-a lungul 
coastei de vest a Irlandei, e plin fundul Atlanticului de epavele Invincibilei 
Armada, care poate că stau și ele îngropate cuminte în nisip, așteptânduși 
vizitatorii, fie că-s spanioli, ca să le plângă de milă, fie că-s de-ai noștri, să 
se umfle în pene și să se întărească în convingerea că o să le dăm și 
olandezilor un șut zdravăn în dos, scoţându-i din Noua Olandă și punând 
în continentul acela austral bazele unui temeinic dominion al Coroanei. 
Nu că aș fi altfel acum decât omul de pace care, în călătoriile anterioare, 
a refuzat să-i subjuge în numele oricui, și chiar în numele Marii Britanii, 
pe pitici, pe uriași, pe tembelii din Laputa, sau măcar pe caii vorbitori 
care în înţeleapta lor limbă nechezată se numeau între ei „houyhnhnm-i". 
Dar pe navigatorii olandezi chiar nu pot să-i văd în ochi, considerându-i 
cei mai fățarnici și mai înșelători dintre câţi există, gata să te vândă 
oricărui pirat din Indiile Orientale, sau japonezilor, cărora li s-au băgat 
înaintea noastră sub piele, încât fac toate afacerile necurate din lume, își 
râd de creștinism și ne dau cu tifla peste Canalul Mânecii, că-ţi vine să 
trântești de pământ cu toate principiile umanitare și să-ți pregătești 
piciorul pentru ce-am zis mai înainte că are misiunea să facă. 


Dar nu știu ce m-a apucat acum cu olandezii, că la 1588 stăteau 
cuminţi sub cizma lui Filip al II-lea al Spaniei, și tot nouă, care am risipit 
Armada, ne datorează întâmplarea că au putut ieși de sub călcâi, ca să-și 
ridice imediat nasul în vânt, cât se poate de sus. Aici, în Casa 
Simulacrelor, nu lor voiam să le caut amintirea, și nici ducelui de Medina 
Sidonia, cel care a rămas în istorie ca un renumit strateg al dezastrelor 
navale, ci unui englez plin de alese calităţi, mare jefuitor de galioane și în 
timpul lui liber, și sub poruncă regală: distinsul și onorabilul Sir Francis 
Drake. Îl știam dintr-un tablou în care poartă ţăcălie și are un roșu 
sănătos în obraji, ca stârnit de cel mai bun vin de Xeres. Pozează acolo 
mult prea blând pentru un pirat, dar poate chiar și pentru un proaspăt 
înnobilat de mâna preabunei regine Elizabeta. Aceeași mână pe care 
augusta suverană și-o ţine, într-un alt tablou de la Londra, nu pe capul 
piratului nobil, ci pe un glob pământesc, ca și cum i-ar arăta privitorului 
numeroasele locuri ale planetei de pe unde i s-au adunat ei diamantele 
revărsate bogat pe piept, în șiraguri grele și suprapuse. Din păcate, toate 
aceste amintiri scumpe unui britanic nu le-am putut regăsi în cutiile de 


sticlă din Cetăţuia Soarelui, ci doar niște hărțuieli mărunte de prin 
strâmtori, pentru care mi-am zis la un moment dat că nu merită să dai 
banii. 


Atunci m-am enervat și mi-am amintit de Lună. Miam amintit că și 
despre cucerirea Lunii se vorbea în Capricia tot ca de o bătălie, așa că am 
căutat cutia cu bătălia asta și m-am trezit în barca de tablă a 
tramontanilor, tocmai când aceștia puseseră cap-compas pe un munte 
strălucitor în bătaia soarelui de amiază - amiaza Lunii, bineînţeles - și se 
pregăteau să tragă la țărmul unei mări secate, din cele de care aud că 
există din belșug pe acolo, fereascăne Sfântul să avem și noi așa ceva pe 
Pământ! La început mi-a fost mai greu, înghesuit între cei doi tramontani 
care cârmeau barca lunară, însă, după ce-am dat coate în stânga și-n 
dreapta - ceea ce nu cred că i-a deranjat prea tare, fiindcă erau îmbrăcaţi 
în niște costume umflate de arătau ca niște urși albi - mi-au făcut și mie 
loc, iar pe ultima parte a drumului m-am simţit mai bine. Tramontanii 
vorbeau intenționat numai între ei, într-o limbă pe care nu avusesem 
ocazia s-o învăţ, iar când am pus și eu niște întrebări în capriciană s-au 
prefăcut că nu mă aud. Nu cred că făceau asta din răutate, ci mai 
degrabă ca să-mi arate mie, crezându-mă caprician, că puţin le pasă de 
laudele noastre privindu-l pe cel ce va ajunge primul la Lună, că noi cu 
ele rămânem, iar ei chiar acum debarcă. Gest urât, dar care putea fi 
înţeles, la urma urmelor, de către unul ca mine, străin de întrecerea lor. 
Deși, indiferent ce-ar fi avut ei cu capricienii, tot n-ar fi trebuit să se 
poarte ca niște bădărani cu cineva care și-a plătit cinstit biletul de 
călătorie și, prin urmare, are dreptul la un pic de respect din partea celor 
care îl transportă. 


Apoi ne-am văzut fiecare de treabă, tramontanii atenţi să-și așeze 
cu grijă barca pe un capăt de câmpie cenușie, iar eu atent la manevrele 
acelea, care nu prea semănau cu cele ale unei corăbii cu pânze, dar își 
aveau pesemne rostul lor. Barcazul de tablă s-a zguduit ușor, oprindu-se 
din mișcare, iar cei doi s-au răsucit unul spre altul cu ochi plini de 
mulțumire, ca să-și plesnească mâinile bucuroși, încât, dacă nu mă lăsam 
repede pe spate, m-aș fi putut trezi cu câte o palmă venită din ambele 
direcţii. Cred că le-am spus niște cuvinte, bravo, măi, aţi făcut-o și pe 
asta, sau așa ceva. Dar ei din nou nu mi-au răspuns, de parcă aș fi vorbit 
cu pereţii acelui barcaz ce semăna mai degrabă cu un butoi decât cu o 
navă ca lumea. N-am mai zis nimic, ci m-am uitat și eu prin gemuleţ la 
locul unde ajunsesem, necăjit întrucâtva că trebuia să-i dau dreptate lui 
Felix-băiatul și astronomilor populari în ce privește pustietatea de pe 
Lună, și supărat pe toţi mincinoșii care ne promiseseră că găsim aici 
marea cu sarea, un regat de lunatici gata să ne iasă în întâmpinare, 
așternându-ne sub picioare, la ieșirea din barcă, un covor roșu de felul 
celui pe care îl văzusem desfășurându-se în grabă spre tronul regelui 
maidanaș. Tramontanii cercetau și ei locul, întârziindu-și ieșirea până 
când s-au asigurat că afară nu-i nicio primejdie. Abia atunci și-au pus pe 
cap niște căciuli mari și străvezii, răsucindu-și-le până când s-au făcut 
una cu costumele de urs. Apoi au deschis ușița și au coborât unul după 
altul treptele unei scăriţe fixate în partea de jos a butoiului. Călcând cu 


grijă pe stratul gros de praf cenușiu, au făcut câţiva pași încoace și 
încolo, după care unul dintre ei s-a pus pe ţopăit. Sărea cu ușurință la 
patru-cinci picioare înălțime, ca și cum pe Lună greutatea omului, chiar 
având plumb atârnat de picioare, n-ar fi însemnat mare lucru. În sfârșit, 
unul dintre tramontani a observat nu departe lucrul acela de mirare și, 
îndreptându-se amândoi într-acolo, s-au apucat să-l cerceteze pe toate 
fețele, nevenindu-le să creadă că vedeau ce vedeau. Vorbeau între ei, dar 
nu-i mai auzeam, poate că din lipsă de aer, și mi se părea că discută doar 
prin semne. 


Stârnit de întâmplarea asta, m-am hotărât să ies și eu. Mi-am 
îndreptat tricornul pe cap și, cu grijă să nu-mi agăţ pulpanele lungi ale 
vestonului în scăriță, am pășit pe fundul sterp al acelei mări de pe Lună. 
Frumoșii mei pantofi cu cataramă roșie mi s-au scufundat până peste 
glezne în praful rece și uscat, încât mi-am zis că o să am ce peria de pe ei 
când termin călătoria. În mod ciudat, pe mine nu mă azvârlea Luna în sus 
ca pe tramontani, poate tocmai din cauză că nu aveam plumb legat de 
picioare. M-am îndreptat spre locul cercetat de cei coborâţi înaintea mea, 
observând că urmele lăsate de mine erau mult mai mici decât urmele lor. 
Dar erau urme de pantofi englezești, nu lăboanţe de urs tramontan. 
Privind printre cei doi, am văzut și eu, de aproape, steagul 
nepământenilor. Avea într-adevăr dungi albe și roșii, am numărat 
treisprezece, iar dreptunghiul albastru dintr-un colț al lui era plin de 
steluțe albe în cinci colţuri. Un tramontan tocmai număra steluţele, dar 
eu m-am mulțumit să le apreciez din privire și mi-am zis că erau acolo 
vreo cincizeci. În clipa următoare celălalt s-a întors spre mine și a 
tresărit, de parcă abia atunci mă observa pentru prima oară. Cu mănușa 
lui mare i-a dat un ghiont celui care număra steluțe, iar acela s-a 
îndreptat din șale și s-a răsucit la rândul său. Nu știu ce nu le-o fi plăcut 
la mine, fiindcă ţinuta mea era în ordine, și tricornul, și vestonul vișiniu, 
și cămașa cu danteluţe la mâneci, poate doar ghetele care nu erau la 
vedere, fiind scufundate în praful lunar. Apoi iarăși n-am mai fost sigur că 
mă vedeau, fiindcă s-au întors liniștiți spre steagul înțepenit de ger, luând 
de la capăt numărătoarea steluţelor. Incepusem să fiu și eu foarte curios, 
dar n-am mai apucat să fac vreo mișcare, că am și auzit ţârâitul acela de 
sonerie care mă anunţa că mi se terminaseră banii băgaţi în cutia de 
sticlă și într-o clipă sau două aveam să fiu înapoi, în Casa Simulacrelor. 
De-acum știam bine lecţia. Înainte ca întinderea Lunii să se șteargă din 
fața mea, am mai reușit să văd pe cerul negru o altă Lună, mai mare, 
spoită în albastru și verde, și pe care mi s-a părut că deslușesc 
continentele de pe Pământ. 


Nu pot să laud îndeajuns această comoară de învăţătură care este 
Casa Simulacrelor și care îngăduie până și celui mai tolomac caprician să- 
și cultive mintea cu folos pentru el și pentru insulă, fiindcă nu-i totuna să 
fii prost și să nu știi nimic, sau să fii prost și să mai știi câte ceva. Și încă 
lucruri învăţate chiar la faţa locului, cum se întâmplă când intri în cutiile 
de sticlă, fie și la întâmplare, darmite atunci când mai și alegi. M-am 
plimbat mult prin sălile cu exponate, citind etichetele de pe postamente, 
și trebuie să spun că am fost pe deplin mulțumit de bogăţia și diversitatea 


lor: „Înserare în mlaștinile din Glubbdubdrib"”, „Erupția vulcanului 
Kilaluea", „Catedralele în trepte din Oregan'", „Balet de maimuțe și 
crocodili", „Mari peșteri troșkolete", „Pictura pe gheaţă", „Carnavalul 
interinsular", acestea sunt numai câteva subiecte mai generale, dar pot fi 
înșirate și altele, speciale, precum „Taverna trăsnăilor", „Concertul de 
mierlă și flaut în re diez major", „Cel mai mare cârnat din arhipelag", „Băi 
termale în vin spumos", „Tronuri de ceară" și așa mai departe, îţi vine să 
amețești. O sală întreagă era rezervată inventatorilor vestiți și moștenirii 
lor nepieritoare, și m-am bucurat să văd acolo, puse la mare cinste, cutiile 
unor oameni care cu mintea lor scormonitoare au construit civilizaţia 
lumii, ori măcar civilizaţia arhipelagului. Am văzut astfel că era onorat 
inventatorul corăbiilor - un caprician, firește, care în primii ani ai Stânei 
celei Mari făurise o plută cu catarg și pânză de sac, lansată cu mult 
entuziasm pe fluviul Dembowitz; inventatorul tunului și prafului de 
muschetă - alt caprician, care, din păcate, spre sfârșitul vieţii plecase cu 
invenţie cu tot în insula Tramontana, împărțindu-le praf de muschetă și 
celor de acolo; inventatorul literelor - același călugăr Azarie pe care l-am 
mai pomenit când vorbeam de principele Stepan, cel tras de păr spre 
rangul de sfânt; inventatorul tiparului - care de data asta era, spre 
regretul multor capricieni, un călugăr „lemnaș" din Balnibarbia rivală; 
inventatorul lucrărilor în metal - iarăși spre regretul capricienilor de viță 
veche, un maidanaș din neamul făuritorilor de tingiri; inventatorii vinului, 
al zahărului și al mătăsii din viermi. M-aș fi așteptat ca măcar acesta din 
urmă să fi fost viermele însuși, cinstit ca atare pentru binefacerile 
născocirii lui, dar era tot un caprician norocos, care cu câteva sute de ani 
în urmă se trezise cu dudul din curtea casei lui năpădit de viermi hămesiţi 
de frunze și, în loc să-i scuture cu greață și să-i dea la găini, i se făcuse 
milă de ei și-i lăsase în pace, iar aceștia, drept recunoștință, îi umpluseră 
dudul de gogoși ca de niște fructe nepământene. Veneau mulţi de departe 
să se mire de minune, dar și de ceea ce credeau unii că fusese aiureala 
contemporanului lor, urmată de o aiureală și mai mare când l-au găsit 
culegând gogoșile din dud împreună cu toată familia și, tot în aceeași 
formaţie, trăgând cu grijă, pe gheme, firele din gogoși. 


Mărturisesc, însă, că am dat și peste surprize neplăcute, când am 
avut curiozitatea să intru în niște cutii unde se desfășurau întreceri de-ale 
femeilor, și nu - cum te-ai fi putut aștepta - întreceri de cântări sau de 
frumuseţe, ci unele de ridicat greutăţi. În Anglia se mai întâmplă să se 
întreacă în ridicări de greutăţi marinarii prin porturi, stârniţi de câștigul 
în shilingi și în butoiașe de gin, iar ceilalţi, privitorii, stârniţi de pofta 
pariurilor, care erau tot așa, pe gin și pe shilingi. N-am mai auzit însă 
niciunde să fi luat parte la asemenea concursuri femeile, până leam văzut 
aici, în Capricia. Nu sunt atât de neînduplecat încât să spun că 
pretutindeni în lume doamnele trebuie să poarte moda noastră din 
Londra, rochii bogat revărsate, din stofă sau catifea, bluze încheiate la 
gât și cu mâneci umflate, care să lase la vedere cât mai puţin din albeaţa 
neplăcută a pielii. Dar nici nu mă așteptam să dau buzna peste niște 
femei aproape goale, cu picioare de Hercule și braţele încordate sub bara 
de care atârnau într-o parte și-n alta niște roţi mari de fier. Dacă nu m-aș 
fi ferit la vreme, una, care tocmai își scăpase din mâini povara, cred că 


mi-ar fi rupt gleznele cu greutatea sutelor de livre săltătoare pe podium, 
dar am fost tras repede de mână și așezat fără o vorbă în primul rând de 
privitori. Am rămas acolo, speriat, așteptând ca alte și alte femei, din 
toate insulele, să vină în faţă, să-și prezinte corpurile cu mușchi de 
războinici zvâcnind sub pielea lucioasă de transpiraţie și, crăcindu-se cât 
să poată susţine povara unor greutăți mereu adăugate, să zvâcnească 
dintr-o dată în sus, cu bara la piept, cu ochii scoși de efort și obrajii 
pufăitori ca săși facă puteri și curaj mai departe. Unele mai ajungeau să 
salte roţile acelea de moară deasupra capului, altele nu. M-am mirat că 
publicul din sală părea cucerit de puterea și frumuseţea lor, încât bătea 
de fiecare dată din palme, cu încântare, și când femeile reușeau, gemând 
și pufăind, să-și ducă la bun sfârșit cazna nefolositoare, și când dădeau cu 
roţile de podea și plecau furioase, probabil înjurând mai rău ca bărbaţii. 
La un moment dat a venit în faţă o glubbdubdribă dintre cele pe care 
capricienii le consideră fierbinţi și focoase. Era o distinsă huidumă rasă 
pe cap și cu mușchi de gorilă africană, țopăind pe loc de nerăbdare să se 
poată repezi la bară și s-o apuce cu palmele larg depărtate de corp. Când 
a zvâcnit în sus, cu greutăţile clătinate la capetele barei îndoite, i-a pârâit 
nu numai chilotul prea strâmt, ci a pârâit și ea, aproape ca un tunet în 
liniștea plină de așteptare ce se lăsase în sală. Am încercat să mi-o 
închipui pe buna mea Mary în locul glubbdubdribei și trebuie să spun că 
în momentul acela nu prea mă mai trăgea gândul să mă întorc acasă. 


În altă cutie pe care am făcut greșeala s-o vizitez am găsit în plină 
desfășurare o bătaie între niște tinere doamne. Erau trei și nu păreau să 
ţină una cu alta, se băteau fiecare pentru sine, într-o curticică mărginită 
de parâme marinărești, unde se dădeau peste cap ca să-și poată sări mai 
cu putere una alteia în spinare. Se trânteau pe jos în duduit de scânduri, 
se încălecau, trăgându-se sau de picior, să-i ajungă învinsei la ceafă, sau 
de cap, să-i fie adus în spate până la şale. Nici nu știu cine și cum a 
învins, fiindcă, oricât aș fi eu de obișnuit cu suferința bolnavilor de orice 
fel, n-am avut putere să rezist până la capăt. Cum nu fusesem eu un prea 
mare iubitor de femei nici până atunci, cred că m-am dezgustat cu totul, 
încât, ieșind pe stradă, mă așteptam ca fiecare capriciană pe lângă care 
treceam să înceapă să-și arate mușchii umflaţi, ori să sară asupră-mi și să 
dea cu mine de-a tăvălita, pocnindu-mi cu zgomot capul de asfalt. 


Tot rătăcind prin clădirea aceea cu acoperiș ca o cupolă, am dat 
într-o parte a ei de un alt loc cu mare înghesuială. Cutiile de acolo 
începeau cu „Acasă la..." și te invitau să intri în intimitatea unor oameni 
renumiţi, savanţi, politicieni, prezentatori comici ai programelor din 
cutiile de umbre, ba chiar și feţe ilustre din alte timpuri și din alte insule. 
Mărturisesc că mi-a tresăltat inima de bucurie că voi putea revedea niște 
figuri importante ale istoriei, pe care le mai întâlnisem și cu prilejul unei 
călătorii mai vechi printre oameni pricepuţi la necromanţie. Dar, oricât 
am umblat să găsesc cutiile lui Hannibal, Cezar, Pompei și mai ales a lui 
Alexandru cel Mare, nu le-am aflat. Erau, în schimb, invitaţii pentru 
chiliile unor călugări cucernici, ale unor boieri patrioţi, iar dacă aveai 
noroc să treci de grupurile de copii aduși cu școala și așezați la rând, mai 
mult gălăgioși decât interesaţi de istorie, puteai să-l vizitezi chiar și pe 


principele-cioban Capricius în casa lui cea nouă, tocmai când bătea în 
perete cuiul de care să-și agaţe Balnibarb pălăria cu pană de cocoș. Am 
fost foarte necăjit că insularii aceia nu aveau habar de minunatele locuri 
demne de arătat ale Europei, și nici de personalităţile care i-au construit 
acesteia istoria și cultura. Am putut însă, din nou, să observ cât de mare 
rămâne interesul capricienilor pentru principele Ciocesko și familia lui. 
La casele principelui nici nu puteai spera să mai ajungi în ziua aceea, dar 
poate că nici în zilele următoare, fiindcă am aflat că se vânduseră 
abonamente și cu trei luni înainte. Alături, o mulțime de doamne 
înconjuraseră cutia anunţată ca „Acasă la Lady Frusina". Când am 
descusut-o pe una despre motivul râvnitei sale vizite, mi-a răspuns 
oarecum jenată că voia să vadă cu ochii ei colecţia de două mii de pantofi 
și să scotocească prin garderoba cu blănuri de leopard, atât de rare de 
când Oregania, al cărei nume oficial era Republica Bananieră Oregan, 
primise de la tramontani interdicţie săși mai vâneze leoparzii, având în 
schimb libertatea să pună în vânzare, cât dorește, blănuri de leoparzi 
artificiali. 


Ca să nu spun cumva că am trecut complet dezinteresat prin locul 
acela, am vârât o monedă lângă inscripţia „Acasă la Nicanor", unde în 
cutia de sticlă se  răsfățau o butelcă goală cu etichetă de rachiu scump 
produs în insula Tramontana, niște pui fripţi cu multă vreme în urmă și 
îmbâcsiţi de praf, precum și o carte de versuri cu închinăciunea smerită și 
lingușitoare a lui Anton Pan-Pănescu. Pe acest distins poet de curte l-am 
și găsit de altfel recitând cu patos din versurile sale, ridicat în picioare 
lângă o canapea cu lucrătură măiastră, în vreme ce principele junior, 
tolănit pe pernele canapelei și avându-și cămașa descheiată până la buric, 
arunca la ţintă cu butelci nedeschise, într-un loc din perete unde era 
portretul principelui cel mare, ori mai bine-zis fusese, fiindcă la intrarea 
mea nu mai atârna acolo decât o ramă strâmbă și o gravură mototolită, 
stropită din belșug cu lichide trăsnitoare, ale căror urme se vedeau 
scurse pe perete până jos, unde era plin de cioburile sticlelor sparte. Deși 
am mărturisit că nu mă atrăgeau femeile, pe care - să mă ierte buna și 
iubitoarea mea soţie! - le cred nu de puţine ori scurte de minte, certăreţe 
și gata să sară oricând cu unghiile la ochii cuiva, mi-am călcat totuși pe 
inimă, intrând și alături, acasă la gemenele Ciocesko. Nu prea auzisem 
multe despre acestea și, făcând cunoștință cu ele în vizita mea de atunci, 
m-am convins că erau niște fete de treabă, fără ambiţii politice, un pic 
mai drăguţe ca Lady Frusina, și iubind amândouă, fără invidie și 
supărare, același fante cu figură de actor, dar care atunci juca numai pe 
scena Tineretului Cioceskian. Spre bucuria mea, era și el acolo, așa că am 
putut sta de vorbă și cu toţii laolaltă, și numai noi doi, când gemenele s- 
au retras, una la baie, alta plecând pur și simplu, fiindcă era programată 
doar în ziua următoare. lar noi, bărbaţii, am putut astfel să ne spunem 
secretele fără teamă de urechi străine. Pesemne că tânărul acela înalt ca 
un brad și cu mustăcioară tăiată hoţește era convins că nici măcar 
urechile hăitașilor nu îndrăzniseră să se strecoare în pereţii din jur, sau 
poate că nu-i păsa de ele, fiindcă viaţa din cutiile de sticlă nu putea da 
înapoi viaţa cealaltă, din urmă cu două decenii ori chiar mai mult. Prin 
urmare, mi-a spus fără teamă și fără sfială ce avea de gând să facă peste 


puţin timp cu gemenele Ciocesko, pe care de altfel le iubea foarte mult și 
la fel de tare pe amândouă: cum avea să le însoţească în Glubbdubdrib, 
unde principele le dăduse învoire să viziteze celebrele mlaștini cu 
crocodili de acolo, și cum, odată ajunși în insula aceea, voia să înșele 
vigilența generalilor hăitași însoțitori, încât, renunțând cu rupere de 
inimă la dragostea lui dublă și neconsolată, să fugă în Tramontana, unde 
era convins că o să ajungă mare scriitor, sau măcar un harnic 
compunător de scenarii pentru cutiile de umbre. 


Nu mai aveam în buzunar bani plănuiţi pentru ziua aceea și tocmai 
mă pregăteam să plec, când am dat cu ochii de o cutie sub care scria 
„Vânătoare princiară". În prima clipă am crezut că tot de Ciocesko se 
vorbea acolo și era cât pe ce să trec pe dinaintea ei fără să mă opresc. 
Apoi am înţeles că principele vânător era Trosnack și treaba asta m-a 
interesat foarte tare. Cutia de sticlă din Casa Simulacrelor prezenta 
câteva vârfuri de săgeți, o pălărie verde cu insigne de vânător și un 
covoraș pe desenul căruia boncăluia un cerb cu coarne rămuroase, făcând 
curte câtorva căprioare adunate la izvor. Mi-am numărat în palmă 
mărunţișul: mai erau acolo vreo cincizeci de penny capricieni și i-am 
vârât pe toţi în crăpătura cutiei. De banii ăștia n-am mai ajuns la prima 
parte, ci doar spre sfârșitul vânătorii, când principele plecase deja în 
pripă și, după câte aveam să aflu, destul de furios. În poiană rămăseseră o 
grămadă de hăitași de animale și vreo șapte-opt vânători cu arcurile 
neîncordate, dar cu privirea încordată spre patul de frunziș unde zăcea 
un Lord Ministru cu pantalonii sloboziţi până la genunchi, ca să-l poată 
tampona de sânge cei care-i stăteau alături. La început, crezându-mă 
simplu hăitaș, n-au vrut să mă lase să mă apropii. Aflând însă că eram 
doctor de flotă, s-au dat la o parte din calea mea, încât am putut ajunge 
lângă suferind. Avea o faţă palidă și gemea încet, dar am observat că se 
străduia ca, în împrejurarea aceea grea pentru el, să se poarte cu 
demnitate. Am mai aflat și că principele, atunci când plecase aruncânduși 
neglijent arcul pe un umăr, mai spusese ceva: „Așa-i trebuie, dacă stă în 
tufiș și își întoarce kurul spre mine!" De unde deduc că Trosnack luase 
dosul acela ministerial drept porc mistreţ și slobozise săgeata înainte de-a 
fi putut cineva să-i semnaleze greșeala. 


Despre medicul oficial al vânătorii mi s-a spus că era undeva mai 
jos, pe pantă, și că zorea să vină încoace. Cu tot respectul, am cerut și eu 
voie să mă uit la rană. Ceea ce am văzut nu prea mi-a plăcut, dar nici n- 
am vrut să-i alarmez. M-am interesat dacă Lordul Ministru are copii. Un 
vânător cu rang mai mic, despre care am aflat că era secretarul de 
cabinet, mi-a spus că ministrul avea doi, dar mai voia măcar încă pe 
atâţia. 


- Testiculul drept e cam terminat, am observat eu cât se poate de 
cinstit. Dar cel stâng arată bine și, la urma urmei, ăsta, fiind de la natură 
mai mare, e cel care contează. 


Cu toate durerile lui, l-am auzit pe Lordul Ministru răsuflând 
ușurat, apoi a pornit din nou să se vaite. Lovit brusc de o neliniște, m-am 
întors spre secretar și l-am întrebat în așa fel încât să nu ne audă ceilalţi: 


- Onorate domn, nu cumva doctorul de vânătoare e unul care se 
numește Somu, sau Tzomu? Doctorul nu se numea nici Somu, nici Tzomu. 


- Atunci o să-i treacă, l-am asigurat eu privind spre locul unde 
zăcea Lordul Ministru. 


Tocmai la timp, fiindcă soneria care îmi numărase bănuţii începea 
deja să se audă, arătându-mi că nu mai aveam ce căuta acolo. Vizita era 
terminată. 


